
A pragmatica sanctio említései és értelmezései 1848-49-ben

A dolgozat a pragmatica sanctio említéseit mutatja be az utolsó rendi országgyűléssel kezdődően és a Habsburg-ház trónfosztásával bezárólag. 1848-49 szakirodalmában egy-egy epizód kapcsán találkozunk e törvényekkel, a magyar-osztrák kapcsolat valamely aspektusának tárgyalásakor, de a téma szisztematikus feldolgozása még nem történt meg. Pedig csupán egyesével szemlélve ezeket az epizódokat rejtve marad előttünk a két birodalomfél államjogi kapcsolatáról nem általánosságban, hanem konkrétan az 1723. évi törvények fényében folyó vita. Ez a vita ugyan a történések csomópontjain – például az olasz segély kapcsán – kerül csak a politikai diskurzus első vonalába, de a csomópontok között sem ül el, és az országos politikán kívül a közbeszéd, a publicisztika és a propaganda szerves részévé is válik. Erről meglepően bőségesen tanúskodnak a kor magyar nyelvű forrásai, amelyek közül elsősorban a nyilvánosságnak szóló szövegek (hírlapi cikkek, közjogi munkák, beszédek) feldolgozására vállalkozott a dolgozat. Ezekből egy élénk és szerteágazó kép tárul elénk a pragmatica sanctióról, és csupán az említések és értelmezési kísérletek rendszerezett bemutatása könnyedén kitölti a jelen munkának megszabott terjedelmi kereteket.
Az elvi síkon és napi politikai érdekek mentén összefonódva folyó vita mélyebb összefüggéseinek vizsgálata további kutatásokat igényel, nem is beszélve az osztrák oldal álláspontjának feldolgozásáról. Annyi kijelenthető, hogy e törvények értelmezésében Magyarországon nem volt egységes álláspont, és az 1848-49-es próbálkozásokból nem is született. Ha a dolgozat alkalmas arra, hogy a kor történetírásában csak látens módon megjelenő pragmatica sanctio-kérdésre ráirányítja a politikai gondolkodás és nyelvhasználat kutatásának figyelmét, már elérte célját. A téma azért is érdekes, mert a későbbi kiegyezés államjogi vitáinak csaknem valamennyi szereplőjét és álláspontját felvonultatja és segít megérteni az álláspontok változását és emlékezetét: elég csak Kossuth 1881-es bírálatára és annak recepciójára utalnunk. És bár az egységes értelmezés kialakítása 1848-ban akár maga Kossuth, akár a vitákban akkor még feltűnően passzív Deák türelmét is próbára tehette, mégsem volt megkerülhető: utóbbi az 1867-es „kiegyezési törvényt” a pragmatica sanctióból Magyarország számára következő jogok és kötelezettségek definiálására építette.



